Twee bomontploffings ruk Istanboel – praag.co.za
Onder die slagoffers was minstens 30 polisiebeamptes.
Turkye het gister as nasionale roudag afgekondig ná die aanvalle in die hart van Istanboel na aan die tuisveld van die sokkerspan Besiktas.
Die aanval kom ure nadat WikiLeaks eposse uitgelek het van Erdogan se skoonseun Berat Albayrak se bande met ISIS se onwettige oliehandel.
'n Motorbom het buite die Vodafone Arena-voetbalstadion op die oewers van die Bosporusrivier ontplof ná 'n wed­stryd in die superliga-toernooi tussen Besiktas en Bursaspor. Minder as 'n minuut later het 'n selfmoordbomaanvaller in 'n nabygeleë park toegeslaan.
Die owerhede het nie 'n aanduiding gegee wie vir die bomaanvalle verantwoordelik is nie. Istanboel en ander stede het vanjaar 'n reeks aanvalle beleef waarvoor die Islamitiese Staat(ISIS) en Koerdiese militante die skuld gegee word.
Turkye se eerste minister, Binali Yildirim, het die opdrag gegee dat die landsvlag halfmas wapper en pres. Recep Tayyip Erdogan het "n beplande besoek aan Kazakstan afgestel, het die staatsnuusagentskap, Anadolu, berig.
Volgens Soylu is tien verdagtes in hegtenis geneem.
'n Forensiese span het die stadion reeds geïnspekteer om bewyse in te samel en munisipale voertuie was besig om die puin op te ruim.
Erdogan het ná die aanvalle in 'n verklaring gesê "'n daad van terrorisme het ons veiligheidsmagte en burgers by Besiktas vanaand geteiken". Hy sê die tydsberekening van die ontploffings was sodanig dat dit daarop gemik was om die maksimum lewensverlies te veroorsaak.
Die polisie het die gebied rondom die stadion afgekordon wat naby die Dolmabahce-­paleis van die Ottomaanse era is waar die kantore van die eerste minister gehuisves word.
Die toneel is ongeveer 'n kilometer van die besige Taksim-plein, 'n groot toeriste-­trekpleister.
Die regering het kort ná die aanval 'n verbod op die uitsending van beeld­materiaal van die aanval geplaas, iets wat deesdae telkens gebeur in die nadraai van geweldpleging in die land.
Skrywer praagGepubliseer op 12 Desember 2016 12 Desember 2016 Kategorieë Internasionale nuus, NuusSleutelwoord Erdogan, ISIS, motorbom, olie-handel, oliehandel, turkye